《题夹谷行乐图》
明代·陈谟

丽景属芳晨，浓春满郊甸。驾言使君车，旌旗望中见。

嘤嘤闹时禽，宛宛低风燕。田畯各欢集，山农悉矜眩。

深耕务所先，复此劳身劝。温言匪文具，善政谐始愿。

耒耜大夫勤，豆笾君子宴。野人礼法疏，曷以助芳荐。

青青陵陂麦，一穗独堪献。使君占丰兆，欢赏杯急转。

簪麦不簪花，众宾杂歌忭。胜槩入画图，风流足吟玩。

披图向他年，可入循良传。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。